প্রশ্ন হলো, শেখ মুজিব এবং আজকের আওয়ামী লীগ নেতৃবৃন্দও কি আবুল মনসুর আহমদের এ ভাষ্যকে বিশ্বাস করে? মুজিব নিজে যেখানে “পাকিস্তান ভাঙ্গার শুরু সাতচল্লিশ থেকে বলেছেন” তবে সেটি কি তার মিথ্যাভাষণ ছিল? তাছাড়া “২৫শে মার্চের পরে একজন পূর্ব-পাকিস্তানীও পাকিস্তান বজায় রাখিবার পক্ষে ছিল না” -এ কথাটিও কি সত্য? পাকিস্তানের পক্ষে বহু রাজনৈতিক দলের বহু লক্ষ নেতা-কর্মীরা ছিল, বহু হাজার মানুষ অখন্ড পাকিস্তান বাঁচাতে লড়াই করেছে বা সে লড়াইয়ে প্রাণ দিয়েছে সেটি কি তিনি দেখেননি? ১৬ই ডিসেম্বরের পর যে হাজার হাজার মানুষকে দিয়ে শেখ মুজিব জেলগুলো ভর্তি করলো -তারাই বা কারা? যুদ্ধাপরাধীদের বিচারের নামে যেসব বাংলাদেশীদের বিরুদ্ধে আজ বিচারের কথা হচ্ছে তবে তারা কি পশ্চিম পাকিস্তানী? তাই ষড়যন্ত্র ও মিথ্যাচার শুধু বাংলাদেশের রাজনীতির ময়দানেই হয়নি, প্রচন্ড ভাবে হয়েছে বুদ্ধিবৃত্তির ময়দানেও। এবং আজও সেটি প্রচন্ড ভাবে চলছে। বুদ্ধিবৃত্তির ময়দানে সে মিথ্যাচার হচ্ছে মুজিবের ষড়যন্ত্রের রাজনীতিকে মহামান্বিত করার স্বার্থে। মিথ্যাচার হচ্ছে তার বিরোধীদের চরিত্রহননের কাজে। কথা হলো, মিথ্যা দিয়ে কি কখনও সত্যকে গোপন করা যায়? গোপন করা যায় কি পর্বতসমান একটি ষড়যন্ত্রকে?